Uudised
SISEHOOAEG ON LÄBI
14. mail lõppes Tartus Vanemuise väikeses majas Musta Kasti 9. sisehooaeg. Mängisime täissaalile Peeter Volkonski "Carmenit" ja tahame nii selle etenduse kui üldse väga inspireeriva aasta eest tänada kogu oma publikut! Aitäh, et olete meiega. Samuti kuulutasime pärast etenduse lõppu välja selle aasta laureaadi Parima Teatrikülastaja tiitlile: au ja armastus, Kerttu Maripuu! Seda auhinda andsime välja juba üheksandat korda. Lisaks tunnustusele kaasneb tiitliga ka eluaegne priipääse kõikidele Musta Kasti etendustele. Tasub pingutada küll, kallis publik, me näeme teid hästi!
LUIKEDE JÄRVED
Suvel on Mustal Kastil kavas järjekordne klassikatöötlus. Draama ja ooper seljatatud, hakkame varbaid ragistama balletikunsti tähtteosega - aluseks on Pjotr Tšaikovski "Luikede järved". Aga seekord siis sõnade ja draamanäitlejatega, külalislavastajate Katrin Pärna ja Janek Savolaineni kindla taktikepi all. Intriig, huumor ja ootamatus on garanteeritud. Etendust mängime augustis Luke mõisapargis. Kuni 31. maini on piletid müügil soodsama hinnaga, nii et tasub juba oma suveseiklusi planeerida küll. Ja lisaks pakub Luke mõis enne igat etendust võimalust nautida maitsvat õhtusööki - selle saab endale soetada Luke mõisa kodulehelt.
SÜGIS
Ärge muretsege! Kindlasti saab suur suvi ükskord mööda ja lubame, et siis on endiselt mängukavas nii "Peks mõisatallis", "Ernesto küülikud", "Carmen" kui ka "Lilli". Ja loomulikult küpsetame repertuaari ka midagi uut. Sügise mängukava loksutame aga alles tasapisi paika, nii et seniks kohtume Lukel "Luikede järvede" ääres!